România și Letonia au avut în februarie, comparativ cu luna precedentă, cea mai mare scădere a vânzărilor cu amănuntul din Uniunea Europeană, de 2,3% (serie ajustată), potrivit datelor publicate de biroul european de statiatică, Eurostat.

La polul opus, cele mai mari creșteri lunare ale comerțului cu amănuntul au fost în Estonia (2%) și Belgia (1,6%).

În ritm anual, comerțul cu amănuntul a continuat să crească în România, dar mai lent comparativ cu luna ianuarie. Comerțul cu amănuntul a crescut, în februarie 2018, cu 5,1% față de perioada echivalentă a anului trecut, ceea ce plasează România pe locul 5 în clasamentul celor mai rapide evoluții din UE.

Spre comparație, România a avut, în ianuarie, cea mai mare creștere anuală a comerțului cu amănuntul din Uniunea Europeană, de 11,7% (date revizuite).

La nivelul Uniunii Europene, comerțul cu amănuntul a avut, în februarie, un avans lunar de 0,2%. În zona euro, creșterea în ritm lunar a fost de 0,1%.

În ritm anual, comerțul cu amănuntul a crescut, în februarie, cu 2% în UE și cu 1,8% în zona euro.

Volumul comerțului cu amănuntul este măsurat prin evoluția cifrei de afaceri în comerțul de retail, ajustată în funcție de evoluția prețurilor și efectele sezoniere.